Күч сызыктары

Күч сызыктары — бир күч талаасын (электр, магнит, гравитация) сүрөттөө үчүн жүргүзүлүүчү элестүү сызыктар. Күч сызыктары талаанын каалаган чекитинде аларга жүргүзүлгөн жаныма ал талааны (электрдик, гравитациялык талаанын чыңалышы, магнит индукциясы) мүнөздөөчү вектордун багыты менен дал келгендей кылып жайгаштырылат. Талаанын чыңалышы же магнит индукциясы — мейкиндиктеги чекиттин координаталарынын бир маанилүү функциясы болгондуктан, ар бир чекит аркылуу бир гана күч сызыгы өтөт. Күч сызыктарынын жыштыгы күч сызыктарына перпендикуляр болгон аянт бирдик аркылуу өтүүчү күч сызыктарынын саны ушул аянттагы талаанын чыңалышына (же магнит индукциясына) пропорциялаш болгудай тандалат. Ошентип күч сызыктары мейкиндиктеги талаанын бөлүштүрүлүшүнүн көрсөтмөлүү сүрөтүн берет. Электр-статикалык талаанын күч сызыктары дайыма эле туюк болбойт; алар оң заряддан башталып, терс заряддан бүтөт. Магнит талаасынын индукция сызыктары дайыма туюк, ошондуктан магнит талаасы куюндуу талаа. Биринчи болуп электр жа магнит талаалары үчүн күч сызыктары түшүнүгүн англ. окумуштуу М. Фарадей киргизген. 
Категория:Физика
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9